Franzisca Aarflot

Maria Franzisca Ræder Aarflot (født 20. mai 1963 i Oslo) er en norsk dramatiker, dramaturg og sceneinstruktør med mer enn 40 oppsetninger. 

Hun har erfaring fra både frie grupper og institusjonsteatre, samt har også arbeidet med figurteater. Fra 1999 og ut 2008 var hun først kunstnerisk leder, og deretter teatersjef ved Det Åpne Teater i Oslo.

I 2015 ble hun ansatt som daglig leder for Fossekleiva Kultursenter i Vestfold. I 2016 etablerte hun festivalen Figur i Fossekleiva som en årlig festival for figurteater. Festivalen foregår på høsten, og omfatter kurstilbud og gjestespill.

 Dramatiker 
 Radio Barents 111 (2012), skuespill Scene 2, Samovarteatret, Kirkenes
 Hjertespranget (2010)
 Oslo, 22. august (2006), skuespill
 Sabina (1998), dramatisering av Karsten Alnæs' roman med samme tittel
 Nattens hemmeligheter (1998), barneteater
 Skunk (1998), skuespill for ungdom
 Is that a gun in your pocket (1995), enakter for super-8 og scene
 Desertørene (1994), enakter. Roadmovie for scenen
 Brave new virtual world (1993), cyberpunk-teater for scene, video og data
 Vidunderlige nye verden (1991), dramatisering av Aldous Huxleys roman 

 Regissør (utvalg) 
Også som regissør har Franzisca Aarflot vært ansvarlig for en rekke produksjoner. Et utvalg er beskrevet nedenfor i dette avsnittet.

 Kirkeristen lille Teater (1984-1988) 
I 1984 stiftet Aarflot «Kirkeristen lille Teater». Hun ledet teateret frem til 1988. Regioppgavene hennes i denne perioden omfattet På veien til Babylon av Jesper Halle, Lear av Edward Bond, Vaktmesteren av Harold Pinter, Victoria av Knut Hamsun, og Equus av Schaffer.

 Teater ad Libitum (1988-1996) 
I 1988 etablerte hun «Teater ad Libitum», og var leder for dette teateret frem til 1996. I denne perioden regisserte hun blant annet Kjæresten i skogen og Villender av Jesper Halle, Livet er en drøm av Calderon de la Barca, Troilus og Cressida av Shakespeare, og Brave New Virtual World av Gibson, Huxley, Shakespeare og Aarflot.

 Perioden 1997-1999 
I 1997 hadde dramatikeren Anna Reynolds' stykke Shirley skandinavia-premiere på Oslo Nye Centralteatret. Regien var ved Franzisca Aarflot.

 Det Åpne Teater (1999-2008) 
Aarflot var teatersjef ved Det Åpne Teater i Oslo fra 1999 til 2008. I denne perioden hadde hun også regiansvar for en rekke produksjoner ved Det Åpne Teater, blant annet for Like thunder av Niels Fr Dahl (Fringe First 2001, Ibsenprisen 2002), De som lever av Wetle Holtan (Ibsenprisen 2003).

I samme periode ble hun også engasjert som regissør av andre teater, og satte blant annet opp Herr Bima og herr Bramati av Tord Akerbæk på Det Norske Teatret, Dikteren av Wetle Holtan, Baikonur Kosmodrom av Christopher Grøndahl (DUS), Balladen om Bohm & Bøhmer av Lars Vik, Det skjendige drapet i Skippergata av Finn Iunker (2006). Videre var hun regissør for en multimedia/science fiction-forestilling for Telenor (Televerket) som ble spilt simultant i landets 5 største byer, for Food for faen av Rolf Losnegård for Sogn og Fjordane Teater (2005), og for Disco pigs av Enda Walsh for Artistas Unidos (2007).

Hun regisserte i 2006 Jesper Halles Lilleskogen for Festival internacional de teatro Almada, Lisboa. Forestillingen ble valgt av publikum til festivalens beste.

Disco pigs av Enda Walsh for Artistas Unidos var Time Out-favoritt og gikk for fulle hus hele november 2007 i Lisboa.

 Perioden 2008–2010 
I 2008 regisserte hun Babelprosjektet av Miguel Castro Caldas og Jesper Halle med musikk av Morten Halle. Da kong Harald og dronning Sonja var på statsbesøk i Portugal i mai 2008, ble forestillingen Noruega-Lisboa-Noruega oppført i Lisboa. Denne produksjonen var en spesialbestilling i forbindelse med statsbesøket, og regien var ved Franzisca Aarflot.

I oktober 2008 var det premiere på Gul måne av David Greig. Dette var en samproduksjon som Riksteatret, Nordic Black Theatre og Det Åpne Teater stod bak, med Aarflot som regissør.

Produksjonen Midsummer (Cantigas de uma noite de verao) av David Greig (Artistas Unidos) hadde premiere i februar 2010. Aarflot var regissør for forestillingen. I april 2010 var det premiere på Bak byen drømmer damene med Hjertespranget av Franzisca Aarflot (Kulturkompaniet as/Sandnes kommune).

 Referanser 

 Eksterne lenker 
 Franzisca Aarflot  hos Norske Dramatikeres Forbund
 Omtale i Østkantavisa fredag 14. mars 2008 i forbindelse med fratreden ved Det Åpne Teater

Kategori:Norske dramatikere
Kategori:Norske dramaturger
Kategori:Norske sceneinstruktører
Kategori:Personer fra Oslo
Kategori:Figurteater